Джэрыджэ Мурат ягу къагъэкIыж
ВолейболымкIэ республикэ зэхьэзэхуэ Бахъсэн куейм хыхьэ Ислъэмей къуажэм щекIуэкIащ. И къалэн игъэзащIэу хэкIуэда КъБР-мкIэ МВД-м следствэмкIэ и управленэм и следователь, юстицэм и майор Джэрыджэ Мурат и фэеплъ зэхьэзэхуэм хэтащ команди 8. Ахэр КъБКъУ-м, абы и физико-математикэ факультетым, Шэджэм, Тэрч, Бахъсэн районхэм, зэхьэзэхуэр щекIуэкIа Ислъэмей къуажэм дэт курыт еджапIэ №1-м, №4-м я командэ къыхэхахэрщ.
Бахъсэн районым и спорт комитетым и унафэщI Гъузий Мухьэмэд, зэхьэзэхуэр къызэгъэпэщыным мылъкукIэ защIэзыгъэкъуа, хэкIуэда хабзэхъумэм и унагъуэм щыщхэм, зэIущIэм кърихьэлIа спортсменхэм псалъэ гуапэхэмкIэ захуигъэзащ.
Зэхьэзэхуэм щытекIуащ Ислъэмей къуажэм и курыт еджапIэ №1-м и командэр. КъБКъУ-м и гуп къыхэхам етIуанэ увыпIэр иубыдащ, Шэджэм щIыналъэм хыхьэ Лашынкъей къуажэм и волейболистхэр ещанэщ.
Зэхьэзэхуэм и гъуащхьауэ нэхъыфIу къалъытащ ДыщэкI Мурат, Хьэгъэжей Алим — гъуащхьэхъумэ нэхъыфI, Гуэнокъуэ Руслан волейболист нэхъыфI хъуахэщ.
ТекIуахэм дипломхэр, кубокхэмрэ медалхэмрэ иратащ.
Абазэ Лерэ.
